
PARLAMENTUL ROMÂNIEI

CAMERA DEPUTAŢILOR

COMISIA PENTRU TRANSPORTURI ȘI INFRASTRUCTURĂ

Bucureşti,  7 februarie 2024
                                                         Nr. 4c-4/302/2023 

                                                           PLx nr. 752/2023
        Domnului deputat Marius-Constantin BUDĂI,
        Preşedintele Comisiei pentru administrație publică și amenajarea teritoriului
        Domnului deputat Virgil-Daniel POPESCU,
        Preşedintele Comisiei pentru mediu și echilibru ecologic
AVIZ

asupra proiectului de Lege privind aprobarea Ordonanţei de urgenţă a Guvernului nr.97/2023 pentru aprobarea Planului de amenajare a spaţiului maritim

 În conformitate cu prevederile art.95 din Regulamentul Camerei Deputaților, republicat, cu modificările ulterioare, Comisia pentru transporturi și infrastructură a fost sesizată pentru aviz, care va fi transmis Comisiei pentru pentru administrație publică și amenajarea teritoriului și Comisiei pentru mediu și echilibru ecologic, comisii sesizate în fond, cu proiectul de Lege privind aprobarea Ordonanţei de urgenţă a Guvernului nr.97/2023 pentru aprobarea Planului de amenajare a spaţiului maritim, transmis cu adresa nr. PLx. 752/2023 din 11 decembrie 2023, înregistrat la comisie sub nr.4c-4/302/15.12.2023.

Senatul, în calitate de primă Cameră sesizată, a adoptat proiectul de Lege în ședința din 4 decembrie 2023.

Consiliul Legislativ a avizat favorabil proiectul de ordonanță, conform avizului nr.1043/08.11.2023.
Consiliul Economic și Social a avizat favorabil proiectul de ordonanță, conform avizului nr.7500/08.11.2023.


Proiectul de Lege are ca obiect de reglementare armonizarea legislaţiei naţionale cu cea comunitară şi identifică distribuţia spaţială şi temporală a activităţilor şi utilizărilor în apele marine astfel încât autorităţile competente să poată stabili principiile şi obiectivele pe termen lung, în vederea reducerii la minimum a impactului negativ asupra mediului marin şi pentru a susţine dezvoltarea durabilă a economiei albastre. Proiectul vizează promovarea unui proces decizional coordonat şi integrat privind dezvoltarea durabilă a regiunii Mării Negre, prin politici sectoriale coerente în domenii precum acvacultură, pescuit, explorarea ţiţeiului, a gazelor şi a altor surse de energie, a resurselor minerale, precum şi pentru producţia de energie din surse regenerabile, transport maritim, extracţia materiilor prime, cercetarea ştiinţifică sau activităţile turistice.
           În conformitate cu prevederile art. 62 din Regulamentul Camerei Deputaţilor, republicat, cu modificările ulterioare, membrii Comisiei pentru transporturi și infrastructură au dezbătut proiectul de Lege în ședința din data de 7 februarie 2024. La lucrările ședinței au participat deputați conform listelor de prezență.
În baza prevederilor art. 57 din Regulamentul Camerei Deputaților, republicat, la dezbaterea proiectului de lege a participat în calitate de invitat domnul Bogdan Ghinea, șef serviciu în cadrul Ministerului Dezvoltării, Lucrărilor Publice și Administrației.
În urma dezbaterilor și a opiniilor exprimate, membrii comisiei au hotărât, cu unanimitate de voturi, avizarea favorabilă a proiectului de Lege privind aprobarea Ordonanţei de urgenţă a Guvernului nr.97/2023 pentru aprobarea Planului de amenajare a spaţiului maritim.
În raport cu obiectul de reglementare și conținutul său, proiectul de Lege face parte din categoria legilor ordinare.


În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, Camera Deputaților este Cameră decizională.

	SECRETAR,

